贈趙景伯
作者：韓淲
朝代：宋

paragraphs: 蜀道一琴鶴，高齋二百年。
中原之文物，諫疏慶曆傳。
政塗竟以歸，虛白更安禪。
嗚呼清風長，不與時俗遷。
每行大夫墟，躊躇倍依然。
或逢其耳孫，此意庶可宣。
敢論家世舊，豈但婣戚聯。
只今我衰微，青衫空裹纏。
憂家復憂國，和戰何其偏。
世臣匪喬木，休戚實共焉。
君從鄭莊來，邂逅驚四筵。
到我南溪上，訪我南澗邊。
飲我一兩杯，和我三四篇。
扶摇手中筆，湛如朱絲絃。
公侯必復始，愛直爾青氈。
要知先賢後，瓜瓞自緜緜。
子産晉叔向，信矣仇池仙。